Diari Oficial de la Generalitat Valenciana


Sumari del DOGV 6170, del 22-12-2009 (2009/14871)

DECRET 234/2009, de 18 de desembre, del Consell, pel qual s'autoritza la implantació d'ensenyaments universitaris oficials de màster a la Universitat Politècnica de València.
------------------------------------------------------------------------------------------------------------------------------------------------------------------------------

### Versions

 21/05/2010 - Actualitat  Text inicial: 23/12/2009 - 20/05/2010 

### Dades del document

Número de DOGV
:   6170

Data del DOGV
:   22-12-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/14820


Data del document
:   18-12-2009

Organisme emissor
:   Conselleria d'Educació

Tipus de document
:   Decret

Correcció d'errades

 Descriptors 

:   * universitat
    * ensenyament superior
    * centre d'ensenyament
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Última revisió 21.05.2010**

**Decret 234/2009, de 18 de desembre, del Consell, pel qual s'autoritza la implantació d'ensenyaments universitaris oficials de màster a la Universitat Politècnica de València.**

**[(DOCV núm. 6170 de 22.12.2009)](http://www.docv.gva.es/datos/2009/12/22/pdf/2009_14708.pdf) Ref. 014377/2009**

La Llei Orgànica 6/2001, de 21 de desembre, d'Universitats, en l'article 37, estructura els ensenyaments universitaris oficials en tres cicles: grau, màster i doctorat, i en l'article 35 disposa que per a impartir aquests ensenyaments oficials i expedir els corresponents títols, amb validesa en tot el territori nacional, les universitats han de tindre l'autorització pertinent de la comunitat autónoma, segons el que en disposa la legislació, i obtindre la verificació del Consell d'Universitats que l'oportú pla d'estudis s'ajusta a les directrius i condicions establides pel Govern.

D'altra banda, la Resolució de 16 de juliol de 2008, de la Direcció General d'Universitats, del Ministeri d'Educació i Ciència, sobre diversos aspectes relatius als ensenyaments de màster i doctorat en la nova ordenació universitària, disposa en l'apartat d que, a partir del curs 2009-2010, tota l'oferta de màsters realitzada per les universitats espanyoles s'ha de fer d'acord amb el que estableix el Reial Decret 1393/2007, de 29 d'octubre i, en conseqüència, s'han de sotmetre al procés de verificació. No obstant aixó, estableix una via procedimental extraordinària (procediment abreviat), dirigida a la verificació de màsters ja autoritzats i implantats d'acord amb l'ordenació continguda en el Reial Decret 56/2005, de 21 de gener, sempre que aquests hagen obtingut prèviament un informe favorable de l'ANECA o de l'órgan d'avaluació competent de la corresponent comunitat autónoma. El procediment indicat es concreta en la Resolució de 28 d'octubre de 2008, de la Direcció General d'Universitats esmentada.

La Universitat Politècnica de València ha sol·licitat autorització per a impartir els ensenyaments universitaris oficials de màster que s'esmenten en l'annex d'aquest decret.

El Consell Valencià d'Universitats i de Formació Superior va ser informat sobre la proposta d'implantació dels ensenyaments en la sessió de 21 de juliol de 2009.

El Consell d'Universitats ha verificat, per mitjà de procediment abreviat, els plans d'estudi dels ensenyaments universitaris oficials de màster que s'esmenten en l'annex d'aquest decret i que ja van obtindre en el seu moment autorització per a implantar-los i posar-los en funcionament d'acord amb les disposicions del Reial Decret 56/2005, de 21 de gener, i l'Orde de 15 de setembre de 2005, de la Conselleria d'Empresa, Universitat i Ciència, per la qual s'estableix el procediment d'autorització per a la implantació d'estudis universitaris de segon cicle conduents al títol de màster.

Per tot aixó, vistos els articles 8.2 i 35.2 de la Llei Orgànica 6/2001, de 21 de desembre, d'Universitats, modificada per la Llei Orgànica 4/2007, de 12 d'abril; l'article 3, apartat 3, del Reial Decret 1393/2007, de 29 d'octubre, pel qual s'estableix l'ordenació dels ensenyaments universitaris oficials; les resolucions de 16 de juliol i de 28 d'octubre de 2008, de la Direcció General d'Universitats, del Ministeri d'Educació i Ciència; i l'article 37 de la Llei 4/2007, de 9 de febrer, de la Generalitat, de Coordinació del Sistema Universitari Valencià, a proposta del conseller d'Educació i amb la deliberació prèvia del Consell, en la reunió del dia 18 de desembre de 2009,

DECRETE

**Article 1. Autorització d'ensenyaments**

S'autoritza la Universitat Politècnica de València per a implantar, en el curs 2009/2010, els ensenyaments universitaris oficials de màster que s'esmenten en l'annex d'aquest decret.

**Article 2. Inscripció en el registre i efectes**

D'aquesta autorització s'informarà el Ministeri d'Educació, per tal que aquest eleve al Govern la proposta per a l'establiment del caràcter oficial del títol i inscripció en el Registre d'Universitats, Centres i Títols (RUCT), d'acord amb el que disposa l'article 26 del Reial Decret 1393/2007, de 29 d'octubre, pel qual s'estableix l'ordenació dels ensenyaments universitaris oficials.

**Article 3. Procediment d'avaluació**

Els màsters autoritzats en aquest decret s'han de sotmetre a l'acreditació a què es refereix l'article 24.2 del Reial Decret 1393/2007, de 29 d'octubre, en un termini de tres anys en compte dels sis previstos per l'article esmentat, segons el que disposa l'apartat d de la Resolució de 16 de juliol de 2008, de la Dirección General de Universidades.

**Article 4. Expedició del títol**

Els títols universitaris han de ser expedits, en nom del rei, pel rector de la Universitat, d'acord amb el que establix la normativa vigent.

DISPOSICIÓ ADDICIONAL

**Única. Facultats d'aplicació i execució**

Es faculta el conseller d'Educació per a l'aplicació i execució d'aquest decret.

Valencia, 18 de desembre de 2009

El president de la Generalitat,

FRANCISCO CAMPS ORTIZ

El conseller d'Educació,

ALEJANDRO FONT DE MORA TURÓN

ANNEX

Ensenyaments universitaris oficials de màster que s'autoritzen en el curs 2009-2010

- Màster Universitari en Enginyeria Ambiental.

Interuniversitari: Universitat de València i Universitat Politècnica de València.

- Màster Universitari en Investigació Matemàtica.

Interuniversitari: Universitat de València i Universitat Politècnica de València.

- Màster Universitari en Postproducció Digital.

- Màster Universitari en Prevenció en Riscos Laborals.

- Màster Universitari en Aqüicultura.

Interuniversitari: Universitat de València i Universitat Politècnica de València.

- Màster Universitari en Química Sostenible.

Interuniversitari: Universitat Jaume I, Universitat Politècnica de València, Universitat Pública de Navarra, Universitat de València-Estudi General, Universitat d’ Extremadura, Universitat de Castilla-la Mancha i Universitat Complutense de Madrid. ****[1]****

---

****[1]****Redacció que hi dóna la **[Correcció d’ errades](http://www.docv.gva.es/index.php?id=26&sig=005716/2010&tl=234/2009&url_lista=%26TEXTO_LIBRE%3D234/2009%26CHK_TEXTO_LIBRE%3D1%26tipo_search%3Dlegislacion%26num_tipo%3D6%26TD%3DCorrecci%25F3%2520d%2527%2527errades)**del Decret 234/2009, de 18 de desembre, del Consell, pel que s’autoriza la implantació d’ensenyaments universitaris oficials de màster en la Universitat Politècnica de València (DOCV núm. 6271 de 20.05.2010) Ref. Base de dades 005716/2010.